KOMMISSIONENS FORORDNING (EF) Nr. 1108/97 af 18. juni 1997 om ændring af forordning (EF) nr. 306/96, (EF) nr. 85/97 og (EF) nr. 86/97 for så vidt angår foderblandinger til fisk og andre dyr

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 95/582/EF af 20. december 1995 om indgåelse af aftaler i form af brevvekslinger mellem Det Europæiske Fællesskab på den ene side og Republikken Island, Kongeriget Norge og Schweiz på den anden side om visse landbrugsprodukter (1), særlig artikel 2,

under henvisning til Rådets forordning (EF) nr. 3066/95 af 22. december 1995 om visse indrømmelser i form af EF-toldkontingenter for en række landbrugsprodukter og om autonom og midlertidigt tilpasning af visse landbrugsindrømmelser i Europaaftalerne for at tage hensyn til den landbrugsaftale, som er indgået under de multilaterale handelsforhandlinger i Uruguay-rundens regi (2), senest ændret ved forordning (EF) nr. 2490/96 (3), særlig artikel 8, og

ud fra følgende betragtninger:

Ved nævnte retsakter er der åbnet toldkontingenter med nedsat eller nultoldsats for fiskefoder eller foder med oprindelse i visse tredjelande;

ved Kommissionens forordning (EF) nr. 306/96 (4), (EF) nr. 85/97 (5) og (EF) nr. 86/97 (6) blev der fastsat forvaltningsbestemmelser for nævnte kontingenter;

ifølge disse forordninger kan der kun udstedes importlicens, hvis der fremlægges et EUR.1-certifikat, som er udstedt i oprindelsestredjelandet; det er generelt umuligt at overholde denne bestemmelse, fordi det er meget svært for en importør at fremskaffe et EUR.1-certifikat, inden varen ankommer til indførselsstedet; forordningerne bør derfor ændres, idet det fastsættes, at den pågældende toldfordel kun kan opnås ved at fremlægge EUR.1-certifikatet, når varerne overgår til fri omsætning;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Artikel 2 i forordning (EF) nr. 85/97 og (EF) nr. 86/97 affattes således:

»Artikel 2

For at blive omfattet af de i denne forordning fastsatte importbetingelser skal varerne, når de overgår til fri omsætning, ledsages af originalen af oprindelsesbeviset i form af et EUR.1-varecertifikat, der udstedes af myndighederne i det land, hvor de har oprindelse.«

2. Artikel 2 i forordning (EF) nr. 306/96 affattes således:

»Artikel 2

For at blive omfattet af den i denne forordning fastsatte nultoldsats skal varerne, når de overgår til fri omsætning, ledsages af oprindelsesbevis, EUR.1-certifikat eller erklæring på faktura, der er udstedt eller udfærdiget i Norge i overensstemmelse med bilag IV til nævnte bilaterale aftale for de pågældende produkter.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. juni 1997.

På Kommissionens vegne

Franz FISCHLER

Medlem af Kommissionen

(1) EFT nr. L 327 af 30. 12. 1995, s. 17.

(2) EFT nr. L 328 af 30. 12. 1995, s. 31.

(3) EFT nr. L 338 af 28. 12. 1996, s. 13.

(4) EFT nr. L 43 af 21. 2. 1996, s. 1.

(5) EFT nr. L 17 af 21. 1. 1997, s. 9.

(6) EFT nr. L 17 af 21. 1. 1997, s. 12.